
Erős-tér fotoemisszió ultrarövid lézerimpulzusokkal

Nagy intenzitású lézer-anyag kölcsönhatások terén jól ismert a Keldis-féle skálaparaméter, amely tulajdonképpen a kilépési munka és egy szabad elektron lézertérbeli átlagos kinetikus energiájának hányadosa. A $\gamma$-val jelölt paraméter alapján az egyes fotoemissziós mechanizmusok jól megkülönböztethetőek. Míg $ \gamma>>1$ esetén sokfotonos addig $ \gamma<< 1$ esetén alagút fotoemisszióról beszélhetünk. A $\gamma \sim $1 átmeneti tartományban jellemző folyamat az úgynevezett küszöb feletti fotoemisszió.
Ezeket a küszöb feletti fotoemissziós csúcsokat fémek esetén először csak 2010-ben sikerült kísérletileg kimérni (5). A kísérletben az úgynevezett fotoncsatorna-bezáródás ("channel closing") jelenségét is sikeresen kimutatták, amit korábban atomi rendszereken vizsgáltak először (6).
A „channel closing” jelenség a lézertér által okozott AC Stark-effektussal magyarázható. A Stark-eltolódás miatt az egyes sokfotonos kontinuum állapotok energiája pozitív irányba eltolódik ezáltal az effektív kilépési munka megnő. A Stark-eltolódás mértéke megmutatható, hogy lineárisan skálázódik a ponderomotoros energiával ebből kifolyólag a lézer intenzitást növelve a fotoelektronok kinetikus energiája csökkeni fog, végül pedig egy küszöb intenzitás értéknél megszűnik az adott sokfotonos rendből érkező járulék.
Mivel ezek a folyamatok mélyen kvantumos természetűek, így dolgozatomban egy önállóan implementált 1D időfüggő Schrödinger-egyenleten alapuló numerikus szimulációt használok ultrarövid infravörös lézerimpulzusok és fém nanostruktúrák kölcsönhatásának modellezésére. Dolgozatom fő eleme, hogy számításaimon keresztül bemutassam a küszöb feletti fotoemisszió kialakulását és szerepét a fémfelületi/plazmonos fotoemissziós mechanizmusban.
Dolgozatom célkitűzése, hogy jobban megérthessük a fotoelektron dinamikát nanométeres és femtoszekundumos skálán és elméleti megalapozást adjak a Wigner Fizikai Kutatóközpont Ultragyors Nanooptika Kutatócsoportjának jövőbeli, ehhez kapcsolódó kísérleteihez. A dolgozatomban részletesen bemutatok és diszkutálok fotoemissziós elektronspektrumokat a sokfotonos és a „strong-field” tartományban is, valamint elemzem a csatornabezáródási jelenséget és annak fizikai hátterét.



